钦定古今图书集成/明伦汇编/官常典/第695卷 > 唐胄
## 钦定古今图书集成/明伦汇编/官常典/第695卷 > 唐胄

按《明外史》本传：“字平侯，琼山人。弘治十五年进士。
授户部主事，以忧归。刘瑾斥诸服除久不赴官者，坐
夺职。瑾诛，召用，以母老不出。嘉靖初，起故官。疏谏内
官织造，请为宋死节臣赵与珞，追谥立祠。进员外郎，
迁广西提学佥事。令土官及猺蛮悉遣子入学。擢金腾副使，土酋莽信虐计擒之。木邦、孟养构兵胄，遣使
宣”谕，木邦遂献地。屡迁广西左布政使。官军讨古田
贼，久无功，胄遣使抚之。其魁曰：“是前唐使君令吾子
入学者。”即解甲。擢右副都御史，巡抚南、赣，移山东，迁
南京户部右侍郎。十五年改北部，进左侍郎。帝以安
南久不贡，将致讨，郭勋复赞之。诏遣锦衣官问状。中
外严兵待发。胄上疏谏曰：“今日之事，若欲其修贡而
已，兵不必用，官亦无容遣。若欲讨之，则有不可者七，
请一一陈之。古帝王不以中国之治治蛮夷，故安南
不征，著在《祖训》，一也；太宗既灭黎，李犛求陈氏后不
得，始郡县之，后兵连不解，仁庙每以为恨。章皇帝成
先志，弃而不守，今日当率循。二也；外夷分争，中国之
福。安南自五代至元，更曲、刘、绍、吴、丁、黎、李、陈八姓，迭
兴迭废，而岭南外警遂稀。今纷争正不当问，奈何殃
赤子以威小丑，割心腹以补四肢，无益有害，三也。若
谓中国近境，宜乘乱取之。臣考马援《南征》，深历浪泊，
士卒死亡几半，所立铜柱，为汉极界，乃近在今思明
府耳。先朝虽尝平之，然屡平屡叛，中国士马物故者
以数十万计，竭二十馀年之财力，仅得数十郡县之
虚名而止，况又有征之不克，如宋太宗、神宗、元宪宗、
世祖朝故事乎？”此可为殷鉴四也。外邦入贡，乃彼之
利。一则奉正朔以威其邻，一则通贸易以足其国，故
今虽兵争，尚絫絫奉表笺，具方物，款关求入，守臣以
姓名不符却之，是彼欲贡不得，非抗不贡也。以此责
之，词不顺，五也。兴师则需饷。今四川有采木之役，贵
州有凯口之师，而两广积储数十万，率耗于田州。岑
猛之役，又大工频兴，所在军储，悉输将作，兴师数十
万，何以给之，六也。然臣所忧又不止此。唐之衰也，自
明皇南诏之役始；宋之衰也，自神宗伐辽之役始。今
北寇日强，据我河套，边卒屡“叛，毁我藩篱。北顾忧方
殷，更启南征之议。脱有不测，谁任其咎？七也。锦衣武
人，暗于大体，倘稍枉是非之实，致彼不服，反足损威。
即令按问得情，伐之不可，不伐不可。进退无据，何以
为谋？且今严兵待发之诏初下，而征求骚扰之害已
形，是忧不在外夷，而在邦域中矣。请停遣勘官，罢一
切征调，天下幸甚。”章下兵部，部臣亦以为忠谋。得旨，
待勘官还更议。明年四月，帝决计征讨。侍郎潘珍、两
广总督潘旦、巡按御史余光相继谏，皆不纳。后遣毛
伯温往，卒抚降之。郭勋为祖英请配享，胄疏争。帝欲
祀献皇帝明堂，配上帝，胄力言不可。帝大怒，下诏狱
拷掠，削籍归。遇赦，复冠带，卒。隆庆初，赠右都御史。胄
耿介孝友，好学多著述，立朝有执持，为岭南人士之
冠。